Diari Oficial de la Generalitat Valenciana


Sumari del DOGV 4912, del 28-12-2004 (2004/13152)

ORDE de 22 de desembre de 2004, de la Conselleria de Justícia i Administracions Públiques, per la qual es regulen els horaris d'espectacles públics, activitats recreatives i establiments públics, per a l'any 2005.
---------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/12/22/(1)/dof/vci/html**

### Dades del document

Número de DOGV
:   4912

Data del DOGV
:   28-12-2004

Secció del DOGV
:   I. DISPOSICIONS GENERALS

Número del document
:   2004/13990


Data del document
:   22-12-2004

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * horari comercial
    * establiment de jocs
    * espectacle esportiu
    * instal·lació esportiva
    * indústria cinematogràfica
    * ludoteca
    * espectacles
    * espectacle d'animals
    * indústria gastronòmica
    * administració local
    * manifestació cultural
    * legislació

ORDE de 22 de desembre de 2004, de la Conselleria de Justícia i Administracions Públiques, per la qual es regulen els horaris d'espectacles públics, activitats recreatives i establiments públics, per a l'any 2005. [2004/13341]
  
L'horari general d'obertura i tancament dels locals i establiments compresos en l'àmbit d'aplicació de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, serà, d'acord amb el que establix l'article 30, el que siga determinat anualment per orde de la Conselleria de Justícia i Administracions Públiques, la competència de la qual està determinada per Decret 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, oïda la Comissió d'Espectacles i Activitats Recreatives de la Comunitat Valenciana.
  
La determinació d'este horari general inclourà, a més, les prescripcions a què es referix l'article 30.2 de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, tot això sense perjuí del compliment de les disposicions legals existents en matèria de contaminació ambiental i acústica. És per això que la regulació de l'horari dels diferents espectacles públics i activitats recreatives, així com dels establiments que les alberguen, es conforma com un mitjà necessari per a compatibilitzar els legítims drets i interessos de tots els sectors implicats. No pot eludir-se en esta tasca, que les activitats humanes es realitzen en moments determinats que estan socialment acceptats, i el grau d'acceptació i respecte d'estos per tota la comunitat és un element bàsic per a una adequada convivència. Tampoc no pot oblidar-se que en les modernes societats el dret a una adequada qualitat de vida i el dret al descans no sols constituïxen valors essencials, sinó que es configuren com un dret la protecció del qual correspon als poders públics.
  
Per tot això, fent ús de les facultats conferides en l'article 30 de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, en relació amb el Decret 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, oïda la Comissió d'Espectacles i Activitats Recreatives de la Comunitat Valenciana, en la reunió del dia 13 de desembre de 2004,
  
ORDENE
  
Article 1. Objecte i àmbit d'aplicació
  
La present Orde té com a objecte establir l'horari general d'obertura i tancament dels espectacles, establiments públics i activitats recreatives, regulats per la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics.
  
Article 2. Horari general
  
1. Sense perjuí de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, segons el grup a què pertanguen, podran exercir la seua activitat únicament dins dels horaris establits com d'obertura i tancament per a cada un d'estos en els apartats següents:
  
Grup A. Cines, autocines, cines d'estiu, teatres, auditoris i circs.
  
Obertura: 10.00 hores.
  
Tancament: després de l'acabament de l'última sessió que com a màxim començarà a la 01.00 hores.
  
Grup B. Camps d'esport i estadis, així com canòdroms, velòdroms, hipòdroms, pistes de birles, billars i trinquets.
  
Obertura: 10.00 hores.
  
Tancament: 01.00 hores.
  
Grup C. Bars, cafés, cafeteries, ciber cafés sense jocs, restaurants i semblants.
  
Obertura: 06.00 hores.
  
Tancament: 01.30 hores.
  
Grup D. Salons de banquets.
  
Obertura: 10.00 hores.
  
Tancament: 03.00 hores.
  
Grup E. Pubs, cafés teatre, cafés concert, cafés cantant, i locals d'exhibicions especials.
  
Obertura: 12.00 hores.
  
Tancament: 03.30 hores.
  
Grup F. Salons recreatius (màquines tipus A), i salons recreatius de màquines d'atzar, tipus B.
  
Obertura: 08.00 hores.
  
Tancament: 01.00 hores.
  
Grup G. Ciber cafés amb jocs i salons ciber amb jocs.
  
Obertura: 10.00 hores.
  
Tancament: 24.00 hores.
  
Grup H. Gimnasos, pavellons esportius, piscines de competició i de recreació.
  
Obertura: 07.00 hores.
  
Tancament: 01.00 hores.
  
Grup I. Instal·lacions esportives, frontons i pistes de patinatge.
  
Obertura: 09.00 hores.
  
Tancament: 01.00 hores.
  
Grup J. Sales de festa amb servici de cuina o sense, discoteques, sales de ball amb atraccions o sense.
  
Obertura: 18.00 hores.
  
Tancament: 07,30 hores.
  
Grup K. Locals que hagen obtingut autorització per a la celebració de sessions especials dirigides a menors d'edat.
  
Obertura: 18.00 hores.
  
Tancament: 22.00 hores.
  
Grup L. Sales de conferència, sales d'exposicions, sales polivalents, ludoteques, i salons ciber sense jocs.
  
Obertura: 09.00 hores.
  
Tancament: 01.00 hores.
  
Grup LL. Cibercentres que permeten l'entrada a menors d'edat.
  
Obertura: 09.00 hores.
  
Tancament: 22.30 hores.
  
Grup M. Restaurants i cafeteries realitzades en establiments denominats botigues de conveniència.
  
Obertura: 8.00 hores.
  
Tancament: 03.00 hores.
  
2. Els espectacles, establiments públics i activitats recreatives, inclosos en l'àmbit d'aplicació d'esta orde, podran prolongar l'horari de tancament durant el dia de la Nit de Cap d'Any en noranta minuts sobre l'establit en l'apartat anterior.
  
Article 3. Obertura
  
1. S'entén per horari d'obertura o inici dels espectacles públics i activitats recreatives, el moment a partir del qual es permet l'accés dels espectadors o usuaris al local o establiment.
  
2. L'antelació amb què els locals i establiments hauran d'estar oberts abans que donen començament els espectacles públics, inclosos en l'apartat A de l'article 2.1 d'esta orde serà, com a mínim, de quinze minuts i, com a màxim, de trenta minuts, extrem que es donarà a conéixer per l'organitzador de l'espectacle per mitjà dels cartells anunciadors d'este.
  
Els locals destinats als espectacles de café teatre, café concert i café cantant, quan realitzen actuacions en directe l'hora d'inici dels quals coincidisca amb la d'obertura general establida en l'apartat E de l'article 2.1 d'esta orde, obriran les portes al públic, com a mínim, quinze minuts abans i, com a màxim, amb trenta minuts d'antelació a l'inici d'esta.
  
Article 4. Tancament.
  
1. A partir de l'hora de tancament assenyalada en l'article 2 d'esta orde, no es permetrà l'accés de cap client al local o establiment, no s'expendrà cap consumició i haurà, si és el cas, de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats a l'exterior d'estos.
  
2. A l'hora de tancament s'encendran els llums generals del local, i quedaran les portes d'entrada i d'emergència expedites i obertes, perquè es produïsca el total desallotjament del local en el termini màxim de 30 minuts.
  
3. Amb independència que hagen finalitzat les tasques pròpies d'arreplegada i neteja del local o establiment, els usuaris no podran romandre a l'interior a partir de l'hora de tancament, i serà responsabilitat dels titulars de l'activitat l'efectivitat del desallotjament i el tancament del local en la forma i el temps establit.
  
4. Entre el tancament i l'obertura dels locals i establiments públics haurà d'haver-hi un període de temps no inferior a quatre hores.
  
Article 5. Sessions destinades a menors d'edat
  
Els locals compresos en el grup K, que hagen obtingut autorització per a la celebració de sessions especials dirigides a menors d'edat, hauran de mantindre's tancats almenys durant una hora des de l'acabament de la sessió i el començament de les sessions ordinàries, si n'hi ha.
  
Article 6. Activitats realitzades a l'aire lliure
  
Les activitats compreses en l'article 2.1 d'esta orde, excepte els autocines i cines d'estiu, que es realitzen a l'aire lliure o en instal·lacions portàtils o eventuals a la via pública, ja siguen autoritzades amb caràcter temporal o compten amb llicència o autorització definitiva municipal, tindran l'horari que s'establisca en la corresponent autorització administrativa, que haurà de ser expressa, i la seua activitat haurà de finalitzar en tot cas, com a màxim, a l'hora de tancament assenyalada amb caràcter general en esta orde per a cada grup, sense perjuí del compliment de les disposicions sobre contaminació acústica.
  
L'autorització de l'horari de les activitats a l'aire lliure, podrà ser revocat, previ tràmit d'audiència de l'interessat per un període no superior a deu dies, per l'autoritat municipal i, en cas d'inactivitat, per la Direcció General d'Interior, quan amb motiu de l'activitat realitzada se sobrepassen els límits de contaminació acústica establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica. S'entén que hi ha inactivitat quan es produïsca la falta d'actuació de l'Ajuntament davant de la denúncia presentada pels ciutadans, i una vegada instats a actuar per la Direcció General d'Interior.
  
Article 7. Locals amb ambientació musical
  
L'horari de l'ambientació musical dels espectacles públics, activitats recreatives o establiments públics que, d'acord amb la seua llicència municipal d'obertura disposen d'esta, començarà en tot cas a partir de les 10 hores.
  
Article 8. Sales de bingo
  
Les sales de bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de l'horari comprés entre les 10.00 i les 3.00 hores del dia següent.
  
Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 4,00 hores, i en estos casos l'horari de funcionament serà de 13 hores ininterrompudes.
  
Les sales de bingo hauran de comunicar a la Conselleria d'Economia, Hisenda i Ocupació, i a la de Justícia i Administracions Públiques, abans que finalitze el mes de gener, el seu horari anual. Qualsevol modificació posterior requerirà l'autorització expressa de la Conselleria d'Economia, Hisenda i Ocupació, que es comunicarà a la Conselleria de Justícia i Administracions Públiques.
  
Article 9. Establiments annexos a altres instal·lacions principals
  
Els establiments previstos en el grup C de l'article 2.1, ubicats en instal·lacions en què es desenvolupe una altra activitat considerada com a principal i de les que siguen accessòries, podran tindre el mateix horari d'aquelles.
  
S'entenen per estos els ubicats en ports, aeroports, estacions d'autobusos, de servici i semblants, mentre estiguen operatives les instal·lacions principals. No obstant l'anterior, queden exclosos els establiments o locals situats en centres comercials o grans superfícies comercials o d'oci, i en este cas seran regits per l'horari general establit en esta orde, sempre que estiguen compresos dins de l'horari d'obertura i tancament del centre comercial o d'oci en què s'ubiquen.
  
Article 10. Concessió d'horari excepcional pels ajuntaments
  
1. Amb caràcter excepcional i atenent les peculiaritats de les poblacions, condicions d'insonorització, afluència turística o duració dels espectacles, els ajuntaments podran autoritzar l'ampliació a l'horari general establit en esta orde, fins a una hora, amb motiu de festes populars i revetles municipals, sense perjuí del que establixen les disposicions legals que hi ha en matèria de contaminació ambiental i acústica.
  
2. Les ampliacions a l'horari general a què es referix el paràgraf anterior hauran de ser comunicades a l'òrgan competent de la Generalitat Valenciana, en el termini no superior a quinze dies des de la seua autorització i, en tot cas, abans que l'esmentat horari excepcional s'aplique.
  
3. D'acord amb les prescripcions i principis generals establits en esta orde, correspondrà a les autoritats municipals la determinació dels horaris de començament i acabament de les revetles, concerts i la resta d'espectacles que tinguen lloc amb ocasió de festes patronals o locals.
  
Article 11. Procediment per a la concessió d'horaris especials per la Generalitat
  
1. Les autoritzacions per a l'ampliació de l'horari general dels establiments situats en carreteres, dels que atenguen les necessitats dels treballadors nocturns, així com d'aquells a què es referix l'apartat 1, de l'article 3, del Decret del Govern Valencià 196/1997, d'1 de juliol, tindran caràcter extraordinari i excepcional, i es concedirà per un termini màxim d'un any.
  
2. El procediment per a la concessió d'horaris especials serà l'establit per l'article 3 del Decret del Consell de la Generalitat Valenciana 196/1997, d'1 de juliol.
  
Per a això, el titular de la llicència del local, recinte o establiment que sol·licite la concessió d'horari especial, haurà de presentar, davant de la Direcció General d'Interior de la Conselleria de Justícia i Administracions Públiques, sol·licitud en què es faça constar:
  
a) Nom, cognoms i DNI del sol·licitant i, si és el cas, de la persona que el represente, amb indicació del domicili que s'assenyale a efectes de notificacions. En el supòsit de persones jurídiques, nom o raó social i NIF, així com nom, cognoms, DNI i document que acredite la representació de la persona que actue en nom seu.
  
b) Horari sol·licitat.
  
c) Còpia cotejada de la llicència municipal de funcionament del local o establiment.
  
d) Memòria justificativa de les causes per què interessa l'horari extraordinari.
  
3. Als efectes del que disposa l'article 3.2.a) del Decret del Govern Valencià 196/1997, d'1 de juliol, el càlcul del radi de residència de 50 metres s'establirà prenent com a referència qualsevol dels punts que conformen el perímetre del local per al qual se sol·licite l'autorització.
  
4. L'òrgan autonòmic competent sol·licitarà els informes següents:
  
a) Informe de l'ajuntament del municipi on estiga ubicat el local objecte de la petició d'autorització, a què s'adjuntarà informe de la Policia Local.
  
b) Informe de la Unitat del Cos Nacional de Policia adscrita a la Comunitat Valenciana, o/i de la Guàrdia Civil o de la Policia Nacional.
  
En estos dos últims casos, la petició d'informe es realitzarà a través de la Delegació del Govern o les subdelegacions del Govern a les províncies de Castelló i Alacant, segons calga.
  
c) Quan hi haja informe de les associacions de veïns de la zona on estiga ubicat el local.
  
d) Informe de les associacions empresarials del sector de l'activitat a què es dedique el local objecte de petició d'horari excepcional.
  
5. No obstant el previst en l'apartat 1 del present article, les autoritzacions d'establiment d'horaris excepcionals, podran ser renovades per un període de temps igual al de la seua concessió, prèvia petició expressa de l'interessat realitzada amb una antelació mínima de dos mesos al termini del seu acabament.
  
6. Les autoritzacions d'ampliació d'horari podran ser revocades en qualsevol moment per causes degudament justificades i motivades, amb audiència prèvia de l'interessat.
  
Article 12. Reducció d'horaris
  
1. El procediment per a la reducció de l'horari general dels locals i establiments públics serà l'establit en l'article 3 del Decret 196/1997, d'1 de juliol, del Govern Valencià. S'iniciarà a instància de part per la Direcció General d'Interior de la Conselleria de Justícia i Administracions Públiques o, si és el cas, pels alcaldes, dins dels seus respectius termes municipals, en els supòsits previstos per l'article 5.3 del Decret 196/1997, d'1 de juliol.
  
2. En la resolució per la qual s'acorde la reducció de l'horari, s'establirà també el seu termini de duració. Transcorregut este, el local tornarà a regir l'horari general que es fixa en la present Orde.
  
Article 13. Activitats incompatibles
  
En el cas que en un local s'exercisquen més d'una de les activitats considerades incompatibles per raó d'horari, de conformitat amb el que disposa l'annex catàleg de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, i es declare la seua compatibilitat, cada una d'estes haurà de cessar en el seu funcionament d'acord amb l'horari general establit en esta orde.
  
Article 14. Cartell horari
  
1. Els locals compresos dins de l'àmbit d'aplicació de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, hauran de col·locar en lloc llegible i visible des de l'exterior un cartell, en què s'expressarà l'horari que realitzen, que haurà d'estar comprés, en tot cas, en l'establit amb caràcter general en l'article 2 d'esta orde.
  
2. En el cartell d'horari es faran constar, si és el cas, les modificacions que, per ampliació o reducció, s'hagen establit respecte a l'horari general de funcionament del local o establiment.
  
DISPOSICIÓ FINAL
  
La present Orde entrarà en vigor el dia 1 de gener de 2005, i s'aplicarà per al dia de la Nit de Cap d'Any de 2004.
  
DISPOSICIÓ DEROGATÒRIA
  
A l'entrada en vigor de la present Orde queda derogada l'Orde de 19 de desembre de 2003, de la Conselleria de Justícia i Administracions Públiques, per la qual es regulen els horaris d'espectacles públics, activitats recreatives i establiments públics per a l'any 2004.
  
València, 22 de desembre del 2004
  
El conseller de Justícia i Administracions Públiques,


Còpia Permalink ELI